　　太上無極混元一炁度人妙經
　　趙孟頫楷書眞蹟
　　自由出版社印行
　　
　　太上無極混元一炁度人妙經
　　清心法言
　　危微寸衷，萬魔畢攻。顛倒憧擾，昧却虛中。本無一物，亦豈空空？收其放心，以敬為宗。乾乾惕惕，咫尺天宮。
　　潔身法言
　　生而為人，道德之身。齋戒沐浴，亦許自新。毋荒於寢，毋醉於醇。收束肢體，祗謁明神。跛踦不作，規矩長親。
　　浄口法言
　　舌神正倫，通命養神。穢言出口，穢物入脣。喪爾之命，昏爾之神。何如捫舌，嚼此菜根。齒牙冰雪，護侍天庭。 
　　肅壇法言
　　藐爾皇壇，感格萬神。供必如儀，几拂沙塵。掃除汙穢，蕩滌塵氛。嚴整衣冠，班列齊聲。洗心朝拜，上帝降靈
　　焚香法言
　　一分凡夫，聊以表誠。假此心香，上達蒼冥。神烟縹緲，瑞炁氤氳。凝結成蓋，覆護羣生。積功累行，一舉飛昇。
　　秉燭法言
　　屋漏沈幽，曖昧何休？幽幽冥冥，似夜魂游。焚此蘭膏，如點雙眸。霞光滿室，日月交流。藉是光明，萬聖停留。心地朗朗，即此是求。
　　啟經法言
　　展誦是經，惕惕虔心。經自帝勅，義出天文。抱守精炁，統歸於神。存無守有，便得長生。謗非正教，霹靂雷霆。
　　興行妙道天尊宣示：
　　太上無極混元一炁度人妙經
　　曰：瓊，儒人也，素不諳玄宗，偶於市中酒肆，幸遇正陽帝君，示以玄機，黃粱一覺，遂透玄關，因是棄官修道，徧訪本師，苦行備嘗，得脫殼尸解，證真妙行真人，立願度人成無上道。屢蒙上帝簡擢，次第加昇，自慙學淺，亦媿才疏。今庚申八月中秋夕，玉皇上帝坐金闕光明座上，詔會九霄大聖、十極真人，同諸三界金仙、五岳神祇，講宣混元一炁無上妙法。時有東岳聖帝出班長跪奏玉帝曰：昔承龍詔，命考察人間十惡重罪，量業加罪。今臣以不孝不弟不忠不信、姦盜邪淫者，或殲其嗣，或使其夭，或加諸惡病，或令其顛倒，其有一方習染大約相似者，或水火，或旱澇，種種警戒，彼終痼惡不悛。伏願慈悲，憫此愚蒙，加以法外之仁，則蒼生感德，洪恩普遍，庶不至下民塗炭，汨沒其靈性。未審宏光得加法外之仁否？於時玉帝慈顏憫喻，靈關廓開，普告大眾曰：此等眾生，所以不孝於親，不友於弟，不忠於君，不信於友，不別於夫婦，至於姦盜邪淫，靡所不為者，皆由喪此元精，失此元氣，以致元神不守舍，放縱無明，任性施為。須示本源來路，使復其元神，則林林總總者，自得各返其天，不致沈於汙濁。爰命某下界，於一陽來復候，降示乩頭，闡宣正教。某奉命唯謹，敬闡聖意，宣示混元一炁經典，願爾等眾生其敬守之。
　　元炁源流為第一節。人生母腹中，一股元炁團結而成，借母之呼吸以通天氣，並無雜炁往來。迨夫一離母腹，先天打破，後天之炁遂踵而行事，目耗於邪色，耳耗於淫聲，舌耗於美味，心耗於利欲，於是真元之炁耗散靡遺，將縱其貪心，肆其邪念，而混元之氣蕩然汨盡，故往往精神強足，遽至夭喪者，炁先耗耳。亞聖云：“無暴其氣”，又云：“炁，體之充也。”能充此氣，即可以為聖，可以為賢，可以成真，可以得道，一理而已。夫元炁之充，豈唯人為然哉？天得此氣而常清，地得此氣而常寧，五岳得此氣而常存，皆此元炁之周流而無間，可以人而喪此元炁乎？每見幼稚之子，知識未開，於父母則知愛，於兄長則知敬，見可哀而悲，見可喜而歡，雖曰天良用事，亦元炁未散而能然。人苟能兢兢守之，保而勿失，將世無惡俗，人無夭喪，天地清寧，雨暘時若。守身者，此為第一關要。
　　栽培元炁為第二節。夫先天一炁，聚之則明，散之則昏，培之者，使之常聚而不散也。自離母腹，一點真炁落於丹田，遂名祖炁。祖炁乃玄關之緊要，即元炁之凝聚也。苟不培之，日散而日亡矣。是以古昔真人命人調息，所以養此元炁，使聚而不散也。然調息須調真息息，若徒行呼吸之炁，不能使真元之氣聚而歸踵，亦屬枉然。
　　先師云：“毋意毋必”，亞聖云：“勿忘勿助”，乃是玄關真諦。所以調息一端，不必數息，不必依息，囗囗靜坐，靜氣凝神，閉目垂簾，下視丹田，使元炁聚而不散，使鼻息來往進多出少，則漸而純熟，此炁自然團結于中，漸而昇，漸而降，充滿一身，無刻走漏矣。功夫須無間斷。人身一小天地。天氣之流行，不爽豪末。人身亦然。於某時炁行，至明日某時一週，是謂小週天。故培元炁者，宜於子午行功，至交陰分，氣斂而不舒，故當日日整密加功。若或作或輟，功不整密，縱得玄關祕鑰，無益也。善行功者，先靜其地，次靜其身，次靜其心，然後此氣行動周身，無往無來，若存若亡，緜緜密密，混混淪淪，尋之而不可見，去之而不能舍。此中妙用，略得少許，從此加功，無難上達。《清靜經》云：“遣其欲而心自靜，澄其心而神自清。”旨哉斯言！其進道之門逕(徑)也。
　　坎離交姤(媾)為第三節。乾位乎南，陽火也。坤位乎北，陰水也。此先天定位。自先天退位而後天從事，於是而以坎離代之。坎中一畫，本乾也，而落於陰位，離中二畫，本坤也，而落於陽位，非反覆之，何以復此先天本位？復此先天本位，須取坎填離。其取之之法，非心腎一交之謂也。用功仍在取炁。能使此氣上昇泥丸，則不交而自交。昇之之法，只四字而已：提舐吸閉。先垂簾閉目。何謂垂簾？若不閉，則神易散，若全閉，則入於陰道，於是用垂簾閉法。既坐靜後，乃吸一種清炁，使之內接乎先元。其吸之之後，不可使內元溢出，乃得漸歸丹田，由是以舌舐上腭，使津液盈滿，下灌丹田，如此數次，自然丹田微熱，元炁運動，至此則用提法。提者，下提谷道也。貫想此炁行至谷道，乃挺身一提，使此氣由尾閭、達三關、上泥丸，如頭紅面熱一般。然後徐徐下天堂，降脣中，由重樓而至絳宮，則引火下降丹田，而一身暢美難言矣。如此日日一週，則由勉而安，由安而化，丹田元炁自充塞無間。純熟後，炁上昇則火自下降，水火既濟，則坎宮之真陽，與離宮之真陰，有不混合乎？此謂取坎填離逕(徑)法。
　　涵養沐浴為第四節。元氣未全,則抽添功力不可一日間斷。若既已充足，則必思所以養之。此時之養，無從著力，須從一片靜默中得之。無矜情，無躁氣，無嗔恚，無寒冷，刻刻靜坐，使吾身之內,常有太和氣象，春光明媚，天無浮雲，地無霾障，一種清光，徧於身體，漸養漸醇，漸醇漸靈，久之,則靜坐時有一團白光,從天根現出，如月之光，轉輾不散。此絳宮中真氣發露也。又久之，則靜坐時有一團紅光，從天根現出，轉輾不散，此靈谷中真炁發露上昇。到此地位，須愈加涵養，身如枯木，心若死灰，無一點意念透起。至此時，則昇降自然，周而復始，無一息之停，乃天地之真元聚而不散時也。從此則天根發現，復有一團金光透露虛空，轉輾不散。聚露既久，徐徐收歸內府，再養再放，此乃沐浴功夫也。到此時候，即龍虎俱降也。然猶不可自恃，一念稍弛，則此光又散，所謂“存無若有”，“若存若亡”者，正此候耳。上下關頭一過，則無處非功行矣。唯此際最難，進道者，其倍加涵養乎！ 
　　朝元胎就為第五節。夫炁既凝於靈谷，則上下交而五行之生剋自全，故木金相配之後，而刀圭遂合矣。刀圭不合，則戊土與己土終未混合，故升降之際，又須巽風吹動，鎔鑄而使其自合。五行之炁各得其全，則混合而無間矣。於是而團結者，始聚於一處而上朝矣。聚之久，漸成聖胎，如嬰兒之在母腹，隨炁而運，是又當有以保之。此時凡有一切外事，悉屏棄無遺，一如木石，使坐靜間，無一息之凝滯，則胎漸可成就。然功夫到此，愈加縝密，稍有阻滯，仍流散於俄頃，則此混元又將走脫。故當如太空之中，無一點雲蔽，則水中之珠自光吐萬丈，到此又不使之透露，須又加之迴光返照功夫，刻刻迴光，時時返照，而又不容著力。養之既久，則聖胎成而可以出現矣。其出現時，隨一片金光上昇，目中所見，不可畏懼，亟斂金光，使之復歸原處。如此日日現出，日日收斂，則漸而老成，又別有境界矣。爾眾生其無視此為易到，亦毋視此為難到，則得矣。
　　神化無方為第六節。自聖胎成後，難言功矣。欲見之而不可即，欲聞之而不得聲，身外尋身，道中求道，須身親其境，不能以語言文字求也。領悟無上無極，則從此神遊宇內，身化無方，則飛昇在即矣。然尚須行滿。三千六百之行，若未能滿，則亦常存世間耳。所以立願度人，最為要事。誓願滿足，遂看機緣。夙緣深則明師之度我也速，夙緣淺則明師之度我也遲，然遲速有時而明師終不能舍我。故凡人生在世，須當自家庭孝弟始，以及宗黨，以及朋友，以及州里，更推而及於君王，更推而及於萬物，皆從此一點元炁流貫於中，何患神仙之不可階而升也？試看孝子忠臣，何嘗自幼出家、勤行修道，而未嘗不在僊班，則知丹學之功，雖不可少，而未始不自立身行己基之也。爾眾生其敬而守之。
　　蓋聞丹學無宗，淵源各別，得其關鑰，一理而已。不得其傳，則隨遇而各出一種語意，至後人莫可趨嚮，總之，不得其端委耳。即如丹經中名樣，曰嬰兒，曰奼女，曰黃婆，曰黃芽，曰鉛曰汞，種種名號，皆後人隱其意而使人尋索也，究而言之，不過曰陰曰陽，而陰陽總原於太極之無極，一以貫之。任千萬丹師，不出此矣。某於此典明白指示，不雜一字隱語，蓋以答上帝矜憐之厚意，而使蚩蚩者得有自而入也。玉帝已喜臣典之明了，頒示諸曹，爾等其尋味而玩索之，當得混元保合，不至為宇內之匪人云。某奉命謹撰
　　太上無極混元一炁度人妙經
　　至大元年歲在戊申二月吳興趙孟頫書
　　



1


